ཆོས་ལ་རབ་རྟོག་ཅིང་།།དེ་དག་བརྟགས་ནས་གལ་ཏེ་སྒོམ་བྱེད་ན།།འབྲས་བུ་མྱ་ངན་འདས་ཐོབ་རྒྱུ་དེ་ཡིན།།རྒྱུ་གཞན་དེ་དག་ཞི་བར་འགྱུར་མི་སྲིད།།མི་ཞིག་ཆོམ་རྐུན་མང་པོས་རབ་གཙེས་ནས།།འཚོ་བར་འདོད་པས་བྲོས་ཤིང་འགྲོར་བརྩལ་ན།།དེ་ཡི་རྐང་པ་འགྲོ་ཞིང་རྒྱུག་མ་ནུས།།ཆོམ་རྐུན་དག་གིས་དེ་བཟུང་བཅོམ་པ་ལྟར།།དེ་བཞིན་ཚུལ་ཁྲིམས་ཉམས་པ་རྨོངས་པའི་མི།།འདུས་བྱས་དག་ལས་འབྲོས་པར་འདོད་མོད་ཀྱི།།ཚུལ་ཁྲིམས་ཉམས་པས་དེ་ཡང་འབྲོས་མི་ནུས།།ན་རྒ་འཆི་བ་དག་གིས་ཤིན་ཏུ་བཅོམ།།ཇི་ལྟར་མི་རྒོད་སྟོང་ཕྲག་མང་པོ་དག།རྣམ་པ་དུ་མའི་སྒོ་ནས་སྡིགས་བྱེད་པ།།དེ་བཞིན་ཉོན་མོངས་སྒོ་རྣམས་དུ་མ་ནས།།མི་རྒོད་བཞིན་དུ་དགེ་བའི་ཕྱོགས་རྣམས་འཇོམས།།གང་གིས་ཕུང་པོ་བདག་མེད་རབ་བརྟགས་ཏེ།།སྤྱོས་ཤིང་བརྒྱད་ཀྱང་ཞུམ་པར་མི་འགྱུར་བ།།ཉོན་མོངས་བདུད་ཀྱི་དབང་དུ་དེ་མི་འགྲོ།སྟོང་པ་ཤེས་པ་དེ་ལ་འཁྲུག་པ་མེད།།འགྲོ་མང་ཕུང་པོ་སྟོང་པར་སྟོན་མོད་ཀྱི།།ཇི་ལྟར་བདག་མེད་དེ་དག་མི་ཤེས་ཏེ།།མི་ཤེས་དེ་དག་གཞན་གྱིས་བརྒལ་ན་ཡང་།།ཁྲོ་བའི་ཟིལ་གྱིས་ནོན་ཅིང་ཚིག་རྩུབ་སྨྲ།།མི་དག་ན་ཞིང་ལུས་ནི་སྡུག་བསྔལ་ཏེ།།ལོ་གྲངས་མང་པོར་རེས་འགའ་མ་ཐར་བ།།དེ་ནི་ཡུན་རིང་ནད་ཀྱིས་ཉོན་མོངས་པས།།ནད་རྣམས་གསོ་བའི་ཕྱིར་ཡང་སྨན་པ་བཙལ།།ཡང་དང་ཡང་ནི་དེ་ཡིས་བཙལ་བ་དང་།།སྨན་པ་མཁས་ཤིང་རིག་པ་དེས་རྙེད་དེ།།དེས་ཀྱང་སྙིང་རྗེ་ཉེ་བར་བཞག་ནས་ནི།།སྨན་འདི་གཏང་བར་གྱིས་ཞེས་སྨྲས་པ་དང་།།སྨན་མང་བཟང་ཞིང་ཕངས་པ་དེས་བླངས་ནས།།ན་བ་འཚོ་བར་འགྱུར་བའི་སྨན་མི་འཐུང་།།སྨན་པས་མ་ལན་སྨན་གྱིས་མ་ཉེས་ཏེ།།ནད་པ་དེ་ཉིད་ཀྱིས་ནི་ཉེས་པ་ཡིན།།དེ་བཞིན་བསྟན་པ་འདི་ལ་རབ་བྱུང་སྟེ།།སྟོབས་དང་བསམ་གཏན་དབང་པོ་ཀུན་རིག་ནས།།སྒོམ་པ་ལ་ནི་མངོན་པར་བརྩོན་མི་བྱེད།།རིགས་པར་མི་བརྩོན་ག་ལ་མྱ་ངན་འདའ།།རྟག་ཏུ་ཆོས་ཀུན་རང་བཞིན་སྟོང་པ་སྟེ།།རྒྱལ་བའི་སྲས་རྣམས་དངོས་པོ་རྣམ་པར་འཇིག།སྲིད་པ་ཐམས་ཅད་ཡོང་ཡེ་སྟོང་པ་སྟེ།།ཉི་ཚེའི་སྟོང་པ་མུ་སྟེགས་ཅན་དག་གི།།མཁས་པ་བྱིས་པ་དག་དང་རྩོད་མི་བྱེད།།བྱིས་པ་དག་ནི་རི་མོར་བྱས་ནས་སྤོང་།།ཞེ་